钦定古今图书集成/明伦汇编/官常典/第450卷 > 杜茂
## 钦定古今图书集成/明伦汇编/官常典/第450卷 > 杜茂

按《后汉书》本传，“茂字诸公，南阳冠军人也。初归光武
于河北，为中坚将军，常从征伐。世祖即位，拜大将军，
封乐乡侯。北击五校于真定，进降广平。建武二年，更
封苦陉侯。与中郎将王梁击五校贼于魏郡、清河，东
郡悉平，诸营保降其持节大将三十馀人。三郡清静，
道路流通。明年，遣使持节拜茂为骠骑大将军，击沛”
郡，拔芒。时西防复反，迎佼彊。五年春，茂率捕卤将军
马武进攻西防，数月拔之，彊奔董宪。东方既平，七年，
诏茂引兵北屯田晋阳、广武，以备胡寇。九年，与雁门
太守郭凉击卢芳将尹由于繁畤。芳将贾览率胡骑
万馀救之，茂战军败，引入楼烦城。时卢芳据高柳，与
匈奴连兵，数寇边民，帝患之。十二年，遣谒者段忠将
众郡弛刑配茂镇守北边。因发边卒筑亭候，修烽火，
又发委输金帛缯絮供给军士，并赐边民冠盖相望。
茂亦建屯田、驴车转运。先是，雁门人贾丹、霍匡、解胜
等为尹由所略，由以为将帅，与共守平城。丹等闻芳
败，遂共杀由，诣郭凉。凉上状，皆封为列侯。诏送委输
金帛赐茂、凉军吏及平城降民，自是卢芳城邑稍稍
来降。凉诛其豪右郇氏之属，镇抚羸弱，旬月间，雁门
且平，芳遂亡入匈奴。帝擢凉子为中郎，宿卫左右。凉
字公文，右北平人也。身长八尺，气力壮猛，虽武将，然
通经书，多智略，尤晓边事，有名北方。初，幽州牧朱浮
辟为兵曹掾，击彭宠有功，封广武侯。十三年，增茂邑，
更封修侯。十五年，坐断兵马禀缣，使军吏杀人，免官，
削户邑，定封参蘧乡侯。十九年卒。子元嗣。